
	讛诪谞注专 讟诇讬转讜. 驻讬' 专''讞 诪谉 讛讟诇 砖注诇讬讜 讚讛讬讬谞讜 讻讬讘讜住 讜诇讬讘讜谉 讞讬讬讘 讞讟讗转 讜讻谉 诪砖诪注 讚讛讜讬 讚讜诪讬讗 讚讻讜诪转讗 讚专讘 讬讜住祝 讗讘诇 讘谞讬注讜专 诪谉 讛注驻专 讻讚驻讬专砖 讘拽讜谞讟专住 讗讬谉 谞专讗讛 砖讬讛讗 砖讬讬讱 诇讬讘讜谉: 讛讬讜爪讗 讘讟诇讬转 诪拽讜驻诇转. 讗讬讬讚讬 讚讗讬讬专讬谞谉 讘诪讬 砖谞砖专讜 讻诇讬讜 讘讚专讱 砖讗讝 讚专讱 讛讜讗 诇拽驻诇 讟诇讬转讜 谞拽讟讬讛 讛讻讗: 讛专讟谞讬谉. 专讟谞讬谉 讻诪讜 讛专讛讟谞讬谉 (讛注专讜讱 驻讬' 讛专爪讬诐): 诪讛讜 诇注砖讜转 诪专讝讘. 谞专讗讛 诇专讘讬 讚诇注谞讬谉 讗讬住讜专 讛讜爪讗讛 讗讬讬专讬 讻诪讜 讟诇讬转 砖诇 讚' 讻谞驻讜' 讜诇讜拽讞 砖谞讬 爪讬讚讬 专讜讞讘 讟诇讬转讜 砖诇 爪讚 讬诪讬谞讜 讜谞讜转谉 注诇 讻转祝 讛砖诪讗诇讬转 讜讗讬谞讜 驻讜砖讟讜 注诇 讻转祝 讗诇讗 诪拽讜驻诇 讜诪讜谞讞 注诇 讻转驻讜 讜讛讬讬谞讜 讚拽讗诪专 诪讗讬 诪专讝讘 讻讬住讬 讘讘诇讬讬转讗 砖拽讜专讬谉 驻专讜谞爪讚专''讛 讚讻砖讛讜讗 诪讜谞讞 讻诪讜 砖驻讬专砖转讬 讬砖 讘讜 讻讬住讬诐 诪专讜讘讬诐 讜讻诇 讻讬住讗 讜讻讬住讗 谞专讗讛 讻诪讬谉 诪专讝讘 讜诪讬讘注讬讗 诇讬讛 讗讬 讗讬讻讗 讗讬住讜专 讛讜爪讗讛 讘讻讱 讻讬讜谉 砖讗讬谞讛 讚专讱 诪诇讘讜砖 讜讛讬讬谞讜 讚拽讗诪专 讻诇 讗讚注转讗 诇讻谞讜驻讬 讗住讜专 讚讛讬讬谞讜 讻诪讜 砖驻讬专砖转讬 砖砖谞讬 爪讬讚讬 讛讬诪讬谉 诪拽讜讘爪讬诐 讜诪讜谞讞讬诐 注诇 讻转祝 讛砖诪讗诇讬转 砖讬讻讜诇 诇讬诇讱 讘诪讛专讛. 讜诇讗 讬讻讘讬讚 注诇讬讜 讟诇讬转讜 讗讚注转讗 讚诇讛转谞讗讜转 砖驻讬专 讚诪讬 讜讛讬讬谞讜 讻砖讗讬谉 爪讬讚讬 讟诇讬转讜 诪拽讜讘爪讬谉 讗诇讗 爪讚 讗讞讚 诪讜谞讞转 注诇 讻转驻讜 讗爪诇 爪讜讗专讜 讜爪讚 讛讗讞专 谞讜驻诇 注诇 砖讻诪讜 注讚 讛讝专讜注 讜讗讬谉 讘讜 砖讜诐 讻讬住讜讬 讜讛讬讬谞讜 砖诇砖诇 专讘讬 讟诇讬转讜 讚讘住诪讜讱 砖诇砖诇 讗讜转讜 讻诪讜 砖驻讬专砖转讬 讻注讬谉 诇讛转谞讗讜转 讜讛讬讬谞讜 讚专讱 诪诇讘讜砖 讜讻谉 驻讬专砖 讘注专讜讱 注专讱 诪专讝讘 讗住讜专 诇注砖讜转 诪专讝讘 讘砖讘转 驻讬专讜砖 讻砖讬注讟讜祝 讗讚诐 讟诇讬转讜 讜讬拽驻讬诇 砖谞讬 拽爪讜转讬讜 讻注讬谉 讚专讱 拽讬驻讜诇 讜讬谞讬讞谞讛 注诇 砖讻诪讜 讛砖诪讗诇讬转 讜讬讞讝讜专 讜讬拽驻诇 砖讗专 讛讟诇讬转 砖讘爪讚 讛讬诪讬谉 讜讬谞讬讞谞讛 讘讻转驻讜 专拽 诪讛 砖驻讬专砖 砖拽讜专讬谉 诪专讝讘 诪讛 砖讟诇讬转讜 诪讜砖驻诇转 诪讛谞讛 讜诪讛谞讛 讜讞诇诇 讻谞讙讚 讛砖讚专讛 讚谞专讗讛 讻诪讬谉 诪专讝讘 讗讬谞讜 谞专讗讛 诇专讘讬 讚讗''讻 诪讗讬 拽讗诪专 讘转专 讛讻讬 诪讗讬 诪专讝讘 讻讬住讬 讘讘诇讬讬转讗 讛诇讗 讗讬谞讜 注砖讜讬 讻注讬谉 讻讬住讗. 诪''专: 讗祝 诪讬 诪注专讛 讞诪讬谉. 砖讛讜讞诪讜 讘讗讜专 讚讗讬 讘讞诪讬 讟讘专讬讗 砖专讬 诇讻转讞讬诇讛 讻讚讗诪专 讘驻专拽 讻讬专讛 (讚' 诪. 讜砖诐) 讜讛谞讬讞讜 诇讛谉 讞诪讬 讟讘专讬讗 讜讘驻专拽 砖诪讜谞讛 砖专爪讬诐 ' (讚' 拽讟. 讜砖诐:): 讚讬注讘讚 讗讬谉. 讗诪讬 诪注专讛 拽讗讬 讜诇讗 转谞讗 讘诪转谞讬' 讞诪讬 讟讘专讬讗 讗诇讗 诇诪讬讚拽 讗祝 诪讬 诪注专讛 讞诪讬谉:





专讘讬谞讜 讞谞谞讗诇

讗诪专 专讘 讛讜谞讗 讛诪谞注专 讟诇讬转讜 讘砖讘转 讞讬讬讘 讞讟讗转. 驻讬' 讛诪谞注专 讻讚讻转讬讘 讛转谞注专讬 诪注驻专 讜讻讚讙专住讬谞谉 讛转诐 讜诪谞注专讛 讗讞转 诇砖诇砖讬诐. 讗诐 讬砖 讗讘拽 讘讘讙讚 讞讚砖 砖讞讜专 讜诪拽驻讬讚 注诇讬讜. 讗讜 讗诐 讬砖 注诇讬讜 讚讘专 讟讬谞讜祝 讗讜住专 专讘 讛讜谞讗 诇谞驻爪讜. 讗讘诇 讗诐 讛讜讗 讘讙讚 讬砖谉 讗讜 诇讘谉 讗讜 讗讚讜诐 讜诇讗 拽驻讬讚 注诇讬讬讛讜 砖专讬 讜讻谉 讛诇讻讛. 讜讝讛 砖专讗讛 注讜诇讗 诇专讘谞谉 讚讛讜讜 谞驻爪讬 讙诇讬诪讬讬讛讜 讜讗诪专 讛谞讬 诪讞诇诇讬 砖讘转讗. 专讘谞谉 讚驻讜诪讘讚讬转讗 讘诪诇讘讜砖讬谉 讚诇讗 拽驻讚讬 注诇讬讬讛讜 讛讜讜 谞驻爪讬. (讗诪转讗) [讻讜诪转讗] 讛讜讗 讻诪讬谉 讻讜讘注 砖诇 专讗砖 讘诪拽讜诐 住讜讚专 讻讚讗诪专讬谞谉 讘驻专拽 讛砖讜诇讞 讙讟 诇讗砖转讜 讛讗讬 讗诪转讗 讚讛讜讛 砖讻讬讘 诪专讛 讗转转 讘讻转 拽诪讬讛. 讜讗诪专讛 诇讬讛 注讚 讗讬诪转 转讬转注讘讚 讜转讝讬诇 讛讛讬讗 讗诪转讗 砖拽诇 讻讜诪转讬讛 讜砖讚讗 讘讛 讗诪专 诇讬讛 拽谞讬 讛讗 讜拽谞讬 谞驻砖讬讱. 讻诇讜诪专 拽谞讬 谞驻砖讬讱 讘讞诇讬驻讬谉. 讜讬"讗 讻讜诪转讗 讛讜讗 讻讙讜谉 讻讗谉 讚讜诪讛 诇讙讘讬注 讜讛讜讛 讘讗讜转讜 讛讟诪谞' 讟讬谞讜祝. 讜讛讜讛 讗讘讬' 诪讛住诐. 讻诇讜诪专 诪转讬讬专讗 讻讚讗诪专讬谞谉 讛转诐 讞讝讬讬讛 讚讛讜讛 拽讗 诪讛住诐. 讗"诇 专讘 讬讜住祝 诇讗讘讬讬 谞驻讜抓 砖讚讬 讗谞谉 诇讗 拽驻讚讬谞谉 诪讬讚讬:
讛讬讜爪讗 讘讟诇讬转 诪拽讜驻诇转 讜诪讜谞讞转 诇讜 注诇 讻转驻讜 讻讙讜谉 讗诇讜 诪讜讻专讬 讻住讜转 砖诪拽驻诇讬谉 讜诪驻砖讬诇讬谉 讗讜转谉 注诇 讻转驻讬讬讛讜. 



讗转诪专 诪砖诪讬讛 讚专' 讬讜讞谞谉 讞讬讬讘 讞讟讗转 讜转谞讬讗 讻讜讜转讬讛 讜讛讻讬 讛诇讻转讗 讜讻谉 谞诪讬 讛讬讜爪讗 讜爪专讜专讬谉 诇讜 讘住讚讬谞讜 诪注讜转 讞讬讬讘 讞讟讗转 讗讘诇 讛专讟谞讬谉 砖讛诐 讛专爪讬诐 讬讜爪讗讬谉 讘住讜讚专 砖注诇 讻转驻讬讛谉. 讜诇讗 讗诇讜 讘诇讘讚 讗诇讗 讻诇 讗讚诐. 讜讛谞讻讜谉 诇讛讬讜转 讻专讜讱 讘爪讜讗专讜. 讗讜 谞讬诪讗 讻专讜讻讛 诇讜 讘讗爪讘注讜. 讻讛讜专拽谞讜住 讘专' 讗诇讬注讝专. 讜讗注"讙 讚讗诪专 诪砖诪讗 讚专' 讬讜讞谞谉 讛诇讻讛 讗注"驻 砖讗讬谉 谞讬诪讗 讻专讜讻讛 诇讜 注诇 讗爪讘注讜:




注讜诇讗 讗讬拽诇注 诇讘讬 讗住讬 讘专 (讞谞讬) [讛讬谞讬] 讘注讗 诪讬谞讬讛 诪讛讜 诇注砖讜转 诪专讝讘 讘砖讘转 讗"诇 讛讻讬 讗诪专 专' 讗诇注讝专 讗住讜专. 讻讱 拽讘诇谞讜 诪专讘讜转讬谞讜 砖讬砖 讘讬讚诐 拽讘诇讛 讻讬 诪专讝讘 讝讛 讻砖讬转注讟祝 讗讚诐 讟诇讬转讜 讜讬拽驻诇 讘' 拽爪讜讜转讬讛 讻诪讬谉 讻专讱 拽讬驻讜诇 讜讬谞讬讞讛 注诇 讻转驻讜 讛砖诪讗诇讬转 讜讬讞讝讜专 讜讬拽驻诇 砖讗专 讛讟诇讬转 讛诪砖讜诇砖诇 讘爪讬讚讜 讛讬诪讬谉 诪谞讬讞讛 讘讻转驻讜 讛讬诪讬谉 讜谞诪爪讗转 讟诇讬转讜 诪拽讜驻诇转 诪讛谞讛 讜诪讛谞讛 讜诪讜驻砖诇转 注诇 讻转驻讬讜 讜讞诇诇 讻谞讙讚 讛砖讚专讛 讜谞专讗讛 讻诪讬谉 诪专讝讘. 讜讻注谞讬谉 讝讛 讛讬讛 拽砖专 (讻讬砖讬) [讻讬砖讗] 讘讘诇讬讬转讗 砖讛讬讜 拽讜砖专讬谉 讘' 讻专讬讻讜转 讜拽讜专讬谉 讗讜转讛 讻讬砖讗 讜讻讬住讻讜住讬 诪讗谞讬. 讜讬"讗 讝讜诇转讬 驻讬专讜砖 讝讛. 讗讘诇 讞讜讘讛 注诇讬谞讜 诇讜诪专 讘诇砖讜谉 专讘讜转讬谞讜 讜诪讛 砖拽讬讘诇谞讜讛讜. 讜讻专讘 驻驻讗 砖讛讜讗 讘转专讗讛 注讘讚讬谞谉 讜讗诪专 讻诇诇讗 讻诇 讗讚注转讗 诇讻谞讜驻讬 讗住讜专. 讻诇 诇讛转谞讗讜转 砖驻讬专 讚诪讬 讜讻讚专讘 砖讬砖讗 讘专讬讛 讚专讘 讗讬讚讬 砖讛讬讛 诪转谞讗讛 讘住讚讬谞讬谉 讻讬 讗转讗 专讘 讚讬诪讬 讗诪专 驻注诐 讗讞转 讬爪讗 专讘讬 诇砖讚讛 讜讛讬讜 讘' 爪讬讚讬 讟诇讬转讜 诪讜谞讞讬谉 诇讜 注诇 讻转驻讜 讜砖讗专 讛讟诇讬转 讻专讜讻讛 讜诪讜驻砖诇转 诇讜 诇讗讞讜专讬讜. 



讗诪专 诇驻谞讬讜 讬讛讜砖注 讘谉 讝讬专讜讝 讘谉 讞诪讬讜 砖诇 专"诪 讘讝讜 诇讗 讞讬讬讘 专"诪 讞讟讗转. 讻诇讜诪专 讝讛 讛诪注砖讛 讚讜诪讛 诇专讟谞讬谉 砖讬讜爪讗讬谉 讘住讜讚专讬谉 讘住讚讬谞讬谉 诪拽讜讘爪讬谉 讜诇讗 诪砖讜诇砖讬谉 注诇 讻转驻讬讛谉 讜专' 诪讗讬专 诇讗 讛讬讛 讘讝讛 诪讞讬讬讘 讞讟讗转 讗讬 诇讗 讗住讜专讛 诪讚专讘谞谉. 讗"诇 专' 讚拽讚拽 专"诪 注讚 讻讗谉 砖诇砖诇 专讘讬 讟诇讬转讜:




诪转谞讬' 讛专讜讞抓 讘诪讬 诪注专讛 讻讜'.





专诪讘"谉

讛讗 讚转谞谉 诪讬 诪注专讛. 讚讜诪讬' 讚诪讬 讟讘专讬' 讚讗讬谞讜谉 讞诪讬谉. 讜诪"讛 拽转谞讬 讛专讜讞抓 讚讬注讘讚 讗讬谉 诇讻转讞诇讛 诇讗 讘讞诪讬谉 砖讛讜讞诪讜 诪注"砖 讛讜讗 讚讗住讜专讬谉 讘专讞讬爪讛 讜诪讜转专讬谉 讘砖讟讜祝 诇专"砖. 讜讛讗 讚拽转谞讬 诪注专讛 讗讜专讞讗 讚诪讬诇转讗 拽转谞讬 砖讛讜讗 诪注诪讬讚 讞讜诪讜 诪注"砖 诇砖讘转 讗讘诇 诪讬 讟讘专讬' 讗驻讬' 讘诪拽讜讛 诪讜转专 讜讗讬谉 讝讬注讛 讗住讜专讛 讗诇讗 讘转讜诇讚转 讛讗讜专 讘诪专讞抓 砖诇讗 讬讛讬讜 专讜讞爪讬谉 讜讗讜诪专讬' 诪讝讬注讬谉 讗谞讜 讛讗 讘讞诪讬 讟讘专讬讛 砖专讞讬爪转谉 诪讜转专转 讗祝 讝讬注转谉 诪讜转专转. 讗讘诇 专讘讬谞讜 讛讙讚讜诇 讝"诇 讗诪专 诪注专讛 诪讬讟诇诇讗 讜谞驻讬砖 讛讘诇讛 讜讗转讬 诇讬讚讬 讝讬注讛 谞专讗讛 诪讚讘专讬讜 砖诪注专讛 砖诇 讞诪讬 讟讘专讬' 砖讛讬讗 诪讜转专转 讘专讞讬爪讛 讗讘诇 讝讬注讛 讗住讜专讛 讘讻讜诇谉 砖诇讗 讛转讬专讜 专讞讬爪转 讟讘专讬' 讗诇讗 诪驻谞讬 砖讗讬谉 讛讚讘专 注讜诪讚 讜讝讬注讛 讘诪拽讜诪讛 注讜诪讚转 诇讙诪专讬 诇讗住讜专 讘讻讜诇谉 讜讻"讻 讛专' 诪砖讛 转诇诪讬讚讜 讻讚讘专讬讜 讝"诇. 讜诪讬讛讜 诇讗 诪讞讜讜专 诇谞讜 讚讗讬 讻讜诇讛 诪转谞讬' 讘讞诪讬 讟讘专讬' 诇讛砖讟祝 讜讚讗讬 诪讜转专 讛讜讗 讗驻讬' 诇专"讬 讚专讞讬爪讛 谞诪讬 诪讜转专转 砖诇讗 讘诪拽讜诐 讝讬注讛 讚砖讬讟讜祝 诇讬讻讗 讝讬注讛:





专砖讘"讗

[讙诪专讗:] 讛诪谞注专 讟诇讬转讜. 驻讬专砖 专砖"讬 讝"诇 诪驻谞讬 讛讗讘拽 讜诪砖讜诐 诪诇讘谉. 讜讘转讜住' 讛拽砖讜 讚诇讗 诪爪讬谞讜 诇讘讜谉 讘讻讬讜爪讗 讘讝讛. 讗讘诇 专"讞 讝"诇 驻讬专砖 诪谞注专 讗转 讛讟诇讬转 诪谉 讛讟诇 讻讛讛讬讗 讚专讘讛 讚讘住诪讜讱 讜诪砖讜诐 诪讻讘住, 讜诇诪讗谉 讚拽驻讬讚 讛讜讬 驻住讬拽 专讬砖讬讛, 讜诇诪讗谉 讚诇讗 拽驻讬讚 诇讬讻讗 讗诇讗 讚讘专 砖讗讬谉 诪转讻讜讜谉 砖讗讬谞讜 讻讘讜住 讙诪讜专.



讟诇讬转 诪拽讜驻诇转. 驻讬专砖 专砖"讬 讝"诇 诇讗讞专 砖谞转谞讛 注诇 专讗砖讜 讛讙讘讬讛 砖讬驻讜诇讬讛 注诇 讻转驻讜 讞讬讬讘 讞讟讗转 砖讗讬谉 讝讛 讚专讱 诪诇讘讜砖. 讜诪讛 砖讬爪讗 专讘讬 诇砖讚讛 讜讛谞讬讞 砖谞讬 爪讬讚讬 讟诇讬转讜 注诇 讻转驻讜, 诇讗讜 讘注谞讬谉 讝讛 讛讬讛, 讚讟诇讬转 诪拽讜驻诇转 讛讬讬谞讜 讻砖砖谞讬 爪讬讚讬 讛讟诇讬转 砖诇驻谞讬讛 讜砖诇讗讞专讬讛 诪讜谞讞讬谉 注诇 讻转驻讜 讻讙讜谉 砖讗谞讜 诪转注讟驻讬谉 讘讟诇讬转讜转, 讗讘诇 讛讛讬讗 讚专讘讬 诇讗 拽驻诇 讗诇讗 讛爪讚讚讬谉 砖诇驻谞讬讜 讘诇讘讚 讜讛讬讛 住讘讜专 砖讝讛 诪讜转专, 讜讞讝专 讘讜 诪住讛讚讜转讬讛讜 讚讛谞讬 专讘谞谉.  讜诪讻讗谉 讬砖 诇讗住讜专 讘讞转谞讬诐 砖诇谞讜 砖诇讗 讬爪讗讜 讘讟诇讬转讜转讬讛诐 讘专砖讜转 讛专讘讬诐 注讚 砖讬砖诇砖讜. 讜讻谉 讗住专 诪讜专讬 讛专讘 讝"诇.



 讛讗 讚讗诪专 专讘讬 讗诇注讝专 讗住讜专 诇注砖讜转 诪专讝讘 讘砖讘转. 讜驻讬专砖 专讘讬 讝讬专讗 讻讬住讬 讘讘诇讬讬转讗, 驻讬专砖 讛专讬讗"祝: 砖讟诇讬转讜 诪讜驻砖诇转 讛谞讛 讜讛谞讛 讜讞诇诇 讻谞讙讚 讛砖讚专讛 砖讛讜讗 讻注讬谉 诪专讝讘, 讜讻谉 驻讬专砖 讘注专讜讱 (注专讱 诪专讝讘). 讜讛拽砖讜 讘转讜住' 砖讗讬谉 讝讛 讚讜诪讛 诇讻讬住. 讜专砖"讬 讝"诇 驻讬专砖 砖诪住诇拽讬谉 讘讙讚讬讛谉 诪谉 讛讗专抓 讻砖讛谉 讗专讜讻讬谉 讜讻讜驻诇讬谉 讗讜转谉 讻诇驻讬 诪注诇讛 驻专讜爪"砖 讘诇注"讝 讜诪讞讝讬拽讬谉 讗讜转谉 讘讞讜讟讬谉 讜谞专讗讬谉 讻讬住 讜诪专讝讘 讜讗住讜专 诪砖讜诐 转拽讜谞讬 诪谞讗, 讜专讘 驻驻讗 谞转谉 讻诇诇 讘讚讘专 砖讻诇 砖讛讜讗 诇讻谞讜驻讬 讜诇讛注诪讬讚 讻讱 转诪讬讚 诪转讜拽谞讬谉 讗住讜专, 讗讘诇 诇讛转谞讗讜转 诇驻讬 砖注讛 诪讜转专. 讜讙诐 讝讛 讗讬谞讜 诪讞讜讜专 讘注讬谞讬. 讚讗讬谉 注谞讬谉 诇砖诪讜注转谞讜, 讚讛讻讗 讘讗讬住讜专 讛讜爪讗讛 讗讬讬专讬谞谉 诇讜诪专 诪讛 砖讗讬谞讜 讚专讱 诪诇讘讜砖 讜讗住讜专 诇爪讗转 讘讜 诪砖讜诐 诪砖讜讬, 讜诇讗 讗讬讬专讬 讘讗讬住讜专 转拽讜谞讬 讻诇讬. 讜讛诐 [讛转讜住'] 驻讬专砖讜 讻讬住讬 讘讘诇讬讬转讗 砖诪拽驻诇讬谉 讟诇讬转谉 诪谉 讛爪讚讚讬谉 注诇 讻转讬驻谉 讜注讜砖讬谉 拽驻讜诇讬谉 讛专讘讛 讝讛 注诇 讙讘 讝讛 讝讛 拽讟谉 诪讝讛 讜讚讜诪讛 诇诪专讝讘 砖讬砖 讚驻谞讜转 讘讬谉 讝讛 诇讝讛 讜专讬讜讞 讘谞转讬讬诐, 讜讗讬谞讜 讚专讱 诪诇讘讜砖 讗诇讗 讻诪砖讜讬 讜讗住讜专 诇爪讗转 讘讜, 讜讗诪专 专讘 驻驻讗 讗讚注转讗 诇讻谞讜驻讬 讻诇讜诪专 砖诪拽驻诇讜 讻诪讜 砖讬讻讜诇 讻讚讬 诇专讜抓 诪讛专 讗住讜专 讚讝讛 讚专讱 诪砖讜讬, 讗讘诇 诇讛转谞讗讜转 砖讗讬谉 诪拽驻诇讜 讻诇 讻讱 讗诇讗 诪注讟 讻讚讬 诇讛转谞讗讜转 讘讟诇讬转讜 砖驻讬专 讚诪讬 讚讚专讱 诪诇讘讜砖 讘讻讱, 讜讻谉 驻讬专砖 诪讜专讬 讛专讘 讝"诇. 讜讗讬谉 讝讛 讚讜诪讛 诇讟诇讬转 诪拽讜驻诇转, 讻讬 讟诇讬转 诪拽讜驻诇转 讛讬讬谞讜 砖专讗砖讬 讛讟诇讬转 讻诇讜诪专 砖驻讜诇讬讛 诪拽讜驻诇讬诐 讜诪讜谞讞讬诐 注诇 讻转驻讜, 讗讘诇 讝讛 讗讬谞讜 诪谞讬讞 讛砖讬驻讜诇讬诐 诪诪砖 注诇 讻转驻讜 讗诇讗 砖诪拽驻诇 爪讚讚讬 讛讟诇讬转 诪讻讗谉 讜诪讻讗谉.



 [诪转谞讬':] 讛专讜讞抓 讘诪讬 诪注专讛 讜讘诪讬 讟讘专讬讗 讜谞住转驻讙 讗驻讬诇讜 讘注砖专 讗诇讜谞讟讬讗讜转 诇讗 讬讘讬讗诐 讘讬讚讜. 讛讗 讚拽转谞讬 谞住转驻讙, 诇讗讜 讚讜拽讗 谞住转驻讙, 讗诇讗 讗驻讬诇讜 诇讻转讞讬诇讛 诪住转驻讙 讘讛谉 讜讻讚拽转谞讬 讗讘诇 注砖专讛 讘谞讬 讗讚诐 诪住转驻讙讬谉, 讜讗讬谉 讘讬谉 讬讞讬讚 诇诪专讜讘讬谉 讗诇讗 砖讬讞讬讚 诇讗 讬讘讬讗谞讜 讚诇诪讗 诪砖转诇讬 讜住讞讬讟, 讜讘专讘讬诐 诇讗 讞讬讬砖讬谞谉 讚讻诇 讞讚 讜讞讚 诪讚讻专 诇讞讘专讬讛, 讗讘诇 诇注谞讬谉 诪住转驻讙 讛讜讗 讛讚讬谉 诇讬讞讬讚, 讚讗讬 诇讗, 诇讬转谞讬 诇讗 讬住转驻讙 讜讗诐 谞住转驻讙 诇讗 讬讘讬讗 讜讘讛讚讬讗 转谞讬讗 讘讘专讬讬转讗 诪住转驻讙 讗讚诐 讘讗诇讜谞讟讬转 讜诪谞讬讞讛 讘讞诇讜谉.



讜拽砖讬讗 诇讬 诇诪讛 诇讗 讗住专讜 诇讛住转驻讙 讚诇诪讗 住讞讬讟 讜讻讚讗诪专讬谞谉 讘驻专拽 讗诇讜 拽砖专讬诐 (砖讘转 拽讬讙, 讘) 讛讬讛 诪讛诇讱 讘砖讘转 讜驻讙注 讘讗诪转 讛诪讬诐 讗诐 讬讻讜诇 诇讛谞讬讞 专讙诇讜 讛专讗砖讜谞讛 拽讜讚诐 砖讬注拽讜专 专讙诇讜 砖谞讬讛 诪讜转专, 讜讗诐 诇讗讜 讗住讜专, 讜讗转拽讬祝 注诇讬讛 专讘讗 讛讬讻讬 诇讬注讘讬讚, 诇讬谞讞讜转 讝诪谞讬谉 讚诪讬转讜讜住谉 诪讗谞讬讛 诪讬讗 讜讗转讬 诇讬讚讬 住讞讬讟讛, 讜讛转诐 讞讬讬砖讬谞谉 讗驻讬诇讜 讗讚诇诪讗 讗转讜讜住讗谉 诪讗谞讬讛, 讻诇 砖讻谉 讛讻讗 讚诪住转驻讙 讘讛谉 诪诪砖. 讜注讜讚 讛讛讬讗 讚专讬砖 驻专拽 讟讜诪谞讬谉 (诪讞, 讗) 讚驻专住 讚住转讜讚专 讗驻讜诪讗 讚讻讜讘讗, 讜谞讝讛讬讛 (专讘讗) [专讘讛] 诪砖讜诐 讚讚诇诪讗 住讞讬讟. 讜讬砖 诇讜诪专 讚诇讗 讗住专讜 诇讛住转驻讙 讘专讜讞抓 讚讗诐 讻谉 讗转讛 讗讜住专 注诇讬讜 讗驻讬诇讜 专讞讬爪讛, 砖讗讬谉 讚专讱 诇专讞讜抓 讘诇讗 诇讛住转驻讙 讜讗讬谉 讛讚讘专 注讜诪讚, 讜讘诪拽讜诪讜转 讗讞专讬诐 谞诪讬 讛转讬专讜            诇爪讜专讱, 讻讙讜谉 砖讜诪专 驻讬专讜转 砖讛转讬专讜 诇讜 诇注讘讜专 注讚 爪讜讗专讜 讘诪讬诐 (讬讜诪讗 注讝, 讘), 讜讗讬谞讜 爪专讬讱 诇讛讙讘讬讛 讘讙讚讬讜, 讜讗讚专讘讗 讗诪专讜 讜讘诇讘讚 砖诇讗 讬讜爪讬讗 讬讚讜 诪转讞转 砖驻转 讞诇讜拽讜.



讛专讜讞抓 讚讬注讘讚 讗讬谉 诇讻转讞讬诇讛 诇讗. 讻转讘 讛专讬讗"祝 讝"诇: 讜讗讬 拽砖讬讗 诇讱 讛讗 讚讙专住讬谞谉 讘驻专拽 砖诪谞讛 砖专爪讬诐 (砖讘转 拽讟, 讗) 专讜讞爪讬谉 讘诪讬 讙专专 讜讘讞诪讬 讟讘专讬讗, 讗诇诪讗 专讜讞爪讬谉 诇讻转讞讬诇讛. 讜转讬专抓 讚讛专讜讞抓 诇讗讜 讗讞诪讬 讟讘专讬讗 拽讗讬 讗诇讗 讗诪讬 诪注专讛, 讜诇讗 转谞讬 讟讘专讬讗 讗诇讗 诇讙诇讜讬讬 讗诪讬 诪注专讛, 诪讛 诪讬 讟讘专讬讗 讞诪讬谉 讗祝 诪讬 诪注专讛 讞诪讬谉, 讜诪讬 诪注专讛 讗诪讗讬 诇讗 砖专讬 诇讻转讞讬诇讛 诪砖讜诐 讚诪讟诇诇讗 讻讚讗诪专讬谞谉 讘驻专拽 砖讜专 砖谞讙讞 讗转 讛驻专讛 (讘"拽 谞, 讘) 诪注专讛 诪专讘注讗 讜诪讟诇诇讗, 讛诇讻讱 谞驻讬砖 讛讘诇讗 讚讬讚讬讛 讜讗转讬 诇讬讚讬 讝讬注讛 讜诪砖讜诐 讛讻讬 讗住讜专 诇讻转讞讬诇讛. 讜讗讬谉 讝讛 诪讞讜讜专. 砖讛讝讬注讛 讬讜转专 诪讜转专转 诪谉 讛专讞讬爪讛, 讚诇讗 谞讗住专讛 讝讬注讛 讗驻讬诇讜 讘讞诪讬 讛讗讜专 讗诇讗 诪砖讜诐 讙讝讬专讛 讚专讞讬爪讛 讻讚讗讬转讗 讘驻专拽 讻讬专讛 (砖讘转 诪, 讗) 讜讻讬讜谉 讚专讞讬爪讛 讚讞诪讬 讟讘专讬讗 诪讜转专转 讻诇 砖讻谉 讛讝讬注讛 讘讛谉. 讜注讜讚 讚讗讬 诪讬 诪注专讛 讚讞诪讬 讟讘专讬讗 拽讗诪专, 诪讗讬 拽讗诪专 诪谞讬 专讘讬 砖诪注讜谉,  讚讛讗 讗驻讬诇讜 专讘讬 讬讛讜讚讛 诇讗 驻诇讬讙 讗诇讗 讘讞诪讬 讛讗讜专, 讗诇讗 诪讬 诪注专讛 讚讞诪讬 讛讗讜专 拽讗诪专, 砖讻谉 讚专讻谉 诇讛讞诐 诪注专讘 砖讘转 讜讻讚讬 诇讛注诪讬讚 讞讜诪谉 诪谞讬讞谉 讘诪注专讛 讚诪讟诇诇讗, 讜诇注讜诇诐 诪讬 讟讘专讬讗 讗驻讬诇讜 诪讟诇诇讗 谞诪讬 讚诇讙诪专讬 讛转讬专讜 讞诪讬 讟讘专讬讗, 讜讻诪讜 砖讗诪专讜 讘驻专拽 讻讬专讛 (砖诐) 专讗讜 砖讗讬谉 讛讚讘专 注讜诪讚 讛转讬专讜 诇讛诐 讞诪讬 讟讘专讬讗, 讜诪砖诪注 讚诇讙诪专讬 讛转讬专讜. 讜讻谉 讚注转 诪讜专讬 讛专讘 讜讚注转 讛专诪讘"谉 讝"诇.





讛诪讗讬专讬

讛诪谞注专 讟诇讬转讜 讘砖讘转 讞讬讬讘 讞讟讗转 讜驻讬专砖讜讛 讙讚讜诇讬 讛专讘谞讬诐 讘诪谞注专讛 诪谉 讛注驻专 讜讛专讬 讛讜讗 诪诇讘谉 讜讬"讗 讚讜拽讗 讘诪谞注专讛 诪谉 讛讟讬讟 讜诪谉 讛讟谞讜祝 讜诇讗 讗诪专讜 讗诇讗 讘讟诇讬转 讞讚砖讛 讜砖讞讜专讛 砖讛谞讬注讜专 诪讛讟讬谞讜祝 讗讜 讛注驻专 谞讬讻专 讘讛 讛专讘讛 讗讘诇 讘讬砖谞讬诐 讗讜 讘诇讘谞讬诐 讜讗讚讜诪讬诐 诪讜转专 讜讗祝 讘讞讚砖讬诐 讜砖讞讜专讬诐 讗诐 讗讬谞讜 诪拽驻讬讚 诪讜转专 讜讙讚讜诇讬 讛诪驻专砖讬' 讻转讘讜 砖讛诪谞注专讛 诪谉 讛讙砖诪讬诐 讗祝 讛讜讗 诪谞注专谉 讗诐 讗讬谞讜 诪拽驻讬讚 讜讛讘讬讗讜讛 诪诪"砖 讘住诪讜讱 讗"诇 讗讘讬讬 诇专讘 讬讜住祝 讛讘 诇讬 讻讜诪转讗讬 专"诇 讻讜讘注 诇讛谞讬讞讜 注诇 讛专讗砖 讞讝讗 讘讬讛 讟诇讗 专"诇 讟诇 讛讜讛 拽讗 诪讞住诐 讗诪专 诇讬讛 谞驻讬抓 砖讚讬 讗谞谉 诇讗 拽驻讚讬谞谉 讜讟诇 讚讜诪讬讗 讚讙砖诪讬诐 讜诪"诪 讬砖 诪驻专砖讬诐 讟诇讗 讚讘专 讟讬谞讜祝 讜讗讬谞讜 谞专讗讛:



讛讬讜爪讗 讘讟诇讬转 诪拽讜驻诇转 讜诪讜谞讞转 诇讜 注诇 讻转驻讜 讘砖讘转 讞讬讬讘 讞讟讗转 讜驻讬专砖讜 讙讚讜诇讬 讛专讘谞讬诐 砖诇讗讞专 砖谞转谞讛 注诇 专讗砖讜 讛讙讘讬讛 砖驻讜诇讬讛 注诇 讻转驻讜 讜讞讬讬讘 讞讟讗转 诪驻谞讬 砖讗讬谞讛 讚专讱 诪诇讘讜砖 讜讛专讬 讛讜讗 诪砖讗讜讬 讜诪讻讗谉 讬砖 诪讬 砖讗讜住专 讘讞转谞讬诐 砖诇谞讜 诇爪讗转 讘讟诇讬转 讻诪谞讛讙 讛讞转谞讬诐 注讚 砖讬砖诇砖诇 讟诇讬转讜 讜诪"诪 讙讚讜诇讬 讛讚讜专讜转 砖诇驻谞讬谞讜 讻转讘讜 砖诇讗 谞讗住专 讗诇讗 讘诪拽驻诇 讻谞祝 讬诪讬谉 诇讻转祝 砖诇 讬诪讬谉 讜讻谞祝 砖诪讗诇 诇讻转祝 砖诇 砖诪讗诇 砖讝讛讜 讚专讱 诪砖讗讜讬 讜诪讛 砖讗诪专讜 诇诪讟讛 驻注诐 讗讞转 讬爪讗 专' 诇砖讚讛 讜讛讬讜 砖谞讬 爪讚讬 讟诇讬转讜 诪讜谞讞讬诐 注诇 讻转驻讜 讬讗诪专讜 诇讜 讘讝讜 诇讗 讛讬讛 诪讞讬讬讘 专' 诪讗讬专 讞讟讗转 讛讗 诪"诪 讗住讜专 讛讜讗 诇砖诇砖诇 讟诇讬转讜 讘讝讛 诇讗 拽驻诇 讗诇讗 讛爪讚讚讬诐 砖诇驻谞讬讜 讗讘诇 砖诇讗讞专讬讜 注讜诪讚讬诐 讜诪砖转诇砖诇讬诐 诇讗讞讜专讬讜 讘诇讗 砖讜诐 拽驻讜诇 讜谞诪爪讗 砖讻诇 砖谞转拽驻诇讜 砖谞讬 讛爪讚讚讬谉 讞讬讬讘 讞讟讗转 讜讗诐 诇讗 谞转拽驻诇讜 讗诇讗 讛爪讚讚讬谉 砖诇驻谞讬讜 驻讟讜专 讗讘诇 讗住讜专 讗讘诇 讗讜转诐 砖诇谞讜 砖诪拽驻诇讬谉 讻谞祝 讬诪讬谉 诇爪讚 砖诪讗诇 讜讻谞祝 砖诪讗诇 诇讻转祝 砖诇 讬诪讬谉 讚专讱 诪诇讘讜砖 讛讜讗 讜诪讜转专 诇讻转讞讬诇讛 讛讜讗讬诇 讜诪转讛驻讻讬诐 住讘讬讘 讛爪讜讗专 讛专讬 讛讜讗 讻驻转讞 讘讬转 讛爪讜讗专 讜讬砖 谞讜讛讙讬诐 砖诇讗 诇拽驻诇讜 讗诇讗 诪爪讚 讗讞讚 讜讛讗讞专 谞砖讗专 诪砖讜诇砖诇 诇诪讟讛:



讗祝 住讜讚专 砖讛专讟谞讬诐 讬讜爪讗讬谉 讘讜 专"诇 讛专爪讬诐 诪诇砖讜谉 专讬讛讟讗 讜讻诪讜 砖讙讜专住讬谉 讘拽爪转 住驻专讬诐 讛专讛讟谞讬诐 讜诪转讜讱 砖讛诐 爪专讬讻讬诐 诇专讜抓 转诪讬讚 诪讘讬讗讬谉 住讜讚专 拽爪专 讜讗专讜讱 注诇 讻转驻讜转讬讛诐 讚专讱 诪诇讘讜砖 注诇讬讜谉 诪讜转专 诇爪讗转 讘讜 讘砖讘转 讜讗驻讬' 诇讗 讛讬转讛 谞讬诪讗 讻专讜讻讛 诇讜 注诇 讗爪讘注讜 诇注讻讘讛 砖诇讗 转驻讜诇 诪讻转驻讜:



讗住讜专 诇讗讚诐 诇注砖讜转 诪专讝讘 讘砖讘转 讜驻讬专砖讜 讘注谞讬谞讜 讻讬住讬 讘讘诇讬讗转讗 讜驻讬专砖讜 讙讚讜诇讬 讛专讘谞讬诐 砖诪住诇拽讬谉 讗转 讛讘讙讚讬诐 讜诪讙讘讬讛讬诐 讗讜转诐 讻砖讛诐 讗专讜讻讬诐 讬讜转专 诪讚讗讬 讜讻讜驻诇讬诐 讗讜转诐 讻诇驻讬 诪注诇讛 讜诪讞讝讬拽讬谉 讗讜转诐 讘讞讜讟讬谉 讛讬讜爪讗讬诐 讜讻驻讬诇转 讛砖讜诇讬诐 注讜砖讬谉 讗讜转诐 讻诪讬谉 讻讬住 讜讻诪讬谉 诪专讝讘 讜讗讬住讜专诐 诪砖讜诐 转拽讜谉 讻诇讬 讜诪"诪 讚讜拽讗 讻诇 砖讛讜讗 诪讻讜讬谉 诇讻谞讜驻讬 专"诇 诇讛注诪讬讚讜 讻讱 转诪讬讚 诪转讜拽谉 讗讘诇 诇讛转谞讗讜转 诇驻讬 砖注讛 诇讛讬讜转 讘讙讚讬讜 讛诇讜诪讬诐 注诇讬讜 诪讜转专 讜诇诪讚讜 专讘讬诐 诪讚讘专讬讜 砖诪讜转专 诇诪砖讜讱 讞讜讟 砖讘爪讚讚讬诐 讜砖诇 讘讬转 讬讚 讛谞拽专讗讬诐 拽讜专讚讗专 诇讛讚拽 讗转 讛诪诇讘讜砖 讜诇讛诇诪讜 注诇 讛讙讜祝 讜讻谉 注诇 驻转讞 讘讬转 讬讚 诇讛讚拽讜 讜诇讛诇诪讜 注诇 讛讝专讜注 讜讻砖专讜爪讛 诇驻砖讜讟 诪转讬专 讗转 讛讞讜讟 讜讗讬谉 讻讗谉 诪砖讜诐 转讜驻专 讜诪"砖 讘驻专拽 讻诇诇 讙讚讜诇 讛诪讜转讞 讞讜讟 砖诇 转驻讬专讛 讞讬讬讘 诪砖讜诐 转讜驻专 讚讜拽讗 讘转驻讬专讛 砖诇 拽讬讬诪讗 讗讘诇 讝讛 注砖讜讬 转诪讬讚 诇诪转讞讜 讜诇讛转讬专讜 讜讗讬谉 讻讗谉 转驻讬专讛 讜诇讗 诪专讝讘 讜诪"砖 讘转诇诪讜讚 讛诪注专讘 讛诪讜转讞 爪讚讚讬讜 讘砖讘转 讞讬讬讘 诪砖讜诐 转讜驻专 驻讬专讜砖讜 讘讞讜讟 砖诇 转驻讬专讛 讜诪"诪 讬砖 讗讜住专讬谉 注谞讬谉 讝讛 讜诪驻专砖讬诐 注谞讬谉 诪专讝讘 讛讗诪讜专 讻讗谉 讘注谞讬谉 讗讞专 讜讗祝 诇注拽专 讛驻讬专讜砖 诪砖讬讘讬诐 讘转讜住驻讜转 砖讚讘专 诇诪讚 诪注谞讬谞讜 讜诇讗 谞转注住拽讜 讻讗谉 讗诇讗 讘讗讬住讜专 诪砖讗讜讬 讜讛讜爪讗讛 讜诇讗 讘转讬拽讜谉 讻诇讬 讜讛诐 驻讬专砖讜 诇注谞讬谉 讟诇讬转 砖诪拽驻诇 讟诇讬转讜 诪谉 讛爪讚讚讬谉 注诇 讻转驻讜 拽诇讬驻讬谉 讛专讘讛 讝讛 注诇 讙讘 讝讛 讜讝讛 拽讟谉 诪讝讛 讜讚讜诪讛 诇诪专讝讘 砖讬砖 讚驻谞讜转 讘讬谉 讝讛 诇讝讛 讜专讬讜讞 讘谞转讬诐 讜讛专讬 讛讜讗 诪砖讗讜讬 讻诇 砖诪拽驻诇讜 诇讻谞讜驻讬 讻诇讜诪专 砖诇讗 讬砖转诇砖诇 讜讬注讻讘 讗转 讛诇讜讻讜 讗讘诇 诇讛转谞讗讜转 诪讜转专 砖讘讚专讱 诪诇讘讜砖 讛讜讗 讜讗讬谉 讝讛 讚讜诪讛 诇讟诇讬转 诪拽驻诇转 砖讟诇讬转 诪拽驻诇转 砖驻讜诇讬讛 诪拽驻诇讬诐 讜诪讜谞讞讬诐 注诇 讻转讬驻讬讜 讗讘诇 讝讜 砖驻讜诇讬讛 诪砖讜诇砖诇讬诐 注诇 讝专讜注讜转讬讜 讜讛讚讘专讬诐 讝专讬诐 讜讙讚讜诇讬 拽讚诪讜谞讬谞讜 驻讬专砖讜 砖诪拽驻诇 爪讚讚讬讛 讻诪讬谉 讻驻讜诇 讜诪谞讬讞讛 讻谞祝 讬诪讬谉 注诇 讻谞祝 砖诇 砖诪讗诇 讜砖诇 讬诪讬谉 讘讬诪讬谉 讜诪讗讞专 砖诪拽讜驻诇转 讻注讬谉 讙诇讬诇讬诐 注讙诇讬诐 讜讛讞诇诇 讻谞讙讚 讛砖讚专讛 讛讜讗 谞专讗讛 讻注讬谉 诪专讝讘 讜讗住讜专 讗诇讗 讗诐 讻谉 讛讜讗 诇讛转谞讗讜转 讜讙讚讜诇讬 讛诪讞讘专讬诐 驻讬专砖讜 讘注谞讬谉 诇讻谞讜驻讬 讻讚讬 砖诇讗 讬拽专注讜 讗讜 讬转诇讻诇讻讜 讜讬专讗讛 诇讬 砖讻讬住讬诐 砖讘讘讘诇 讛讬讜 注砖讜讬讬谉 讘讚专讱 讝讛 专"诇 砖讛注讜专 谞讙诇诇 讘爪讚讚讬讛 诇讞讝讜拽 讗诇讗 砖拽砖讛 诇讬 讜讛诇讗 讟诇讬转 诪拽讜驻诇转 讗祝 讘诇讗 诪专讝讘 讗住讜专讛 诇驻讬 诪讛 砖驻讬专砖谞讜 讗讬驻砖专 砖讛诪专讝讘 讘讝讛 讗住讜专讛 讗祝 讘诇讗 诪砖讗讜讬 讜讛讜爪讗讛 讻讙讜谉 讘讙诇讬诪讜转 砖诇谞讜 砖讛拽驻讜诇 讘诇讗 诪专讝讘 诪讜转专 讜讙讚讜诇讬 讛诪驻专砖讬诐 驻讬专砖讜 砖诪讜注转 讟诇讬转 讛诪拽讜驻诇转 讘诇讗 讚专讱 诪诇讘讜砖 讜注诇 讛讚专讱 砖讬讞住讜诐 诇住讜讞专讬 讻住讜转 讗诇讗 砖诪转讻讜讬谉 诇讛讙讬谉 注诇讬讜 诪驻谞讬 讛讞诪讛 讗讜 讛讙砖诪讬诐 讗讘诇 讚专讱 注讟讜祝 讗讬住讜专讜 诪砖讜诐 诪专讝讘 讜注讬拽专 讛讚讘专讬诐 讻诪讜 砖讻转讘谞讜 讜讬砖 讙讜专住讬谉 讻讬砖讬 讘讘诇讬讗转讗 讻诇讜诪专 讗讙讚讜转 砖诇 讬专拽 讜讛讜讗 讻诪讜 砖驻讬专砖谞讜 砖讛讗讙讚讜转 讻注讬谉 讙诇讬诇讬诐 讛诐:



讞谞讜谞讬 讛讬讜爪讗 讘诪注讜转 讛爪专讜专讜转 诇讜 讘住讚讬谞讜 讞讬讬讘 讞讟讗转 讜讻谉 讛讚讬谉 讘讻诇 讗讚诐 讗诇讗 砖讚专讱 讞谞讜谞讬 讘讻讱 讜讚讘专讜 讘讛讜讜讛 讜讬砖 砖讜讗诇讬诐 讘讛 讜讛讜讗讬诇 讜讗讬谉 讚专讱 讘讻讱 讗诇讗 讞谞讜谞讬 砖讗专 讘谞讬 讗讚诐 诪驻谞讬 诪讛 谞讗住专讜 讜讛专讬 讗讜诪谉 讚专讱 讗讜诪谞讜转讜 讚讜拽讗 讞讬讬讘 诇讚注转 讛驻讜住拽讬诐 讻谉 讻诪讜 砖讛转讘讗专 讜讗讬谉 讝讛 讻诇讜诐 砖讛讘讗转 诪注讜转 爪专讜专讜转 讘住讚讬谞讜 讚专讱 讻诇 讗讚诐 讛讜讗 讜诪讻讗谉 讗转讛 诇诪讚 讘拽爪转 讘谞讬 讗讚诐 砖谞讜转谞讬诐 诪注讜转 讗讜 讝讛讜讘讬诐 讘讘讙讚 讻驻讜诇 讜转驻讜专 住讘讬讘讜转讬讜 砖讛讜爪讗讛 讛讬讗 讜诇讗 讚专讱 诪诇讘讜砖 讜讗讬谞谉 讘讟诇讬诐 讗爪诇 讛讘讙讚 砖讗讬谉 讞诇讜拽 讘讬谉 爪专讜专讬诐 诇转驻讜专讬诐 讜讗注"驻 砖讗诪专讜 讘驻专拽 讘诪讛 讗砖讛 驻讜专驻转 讗砖讛 注诇 讛讗讙讜讝 讜讘诪讟讘注 诇讗 转驻专讜祝 诇讻转讞讬诇讛 讘砖讘转 讛讗 讗诐 驻讬专驻讛 讘讜 诪注专讘 砖讘转 讬讜爪讗讛 讘讝讜 诪转讜讱 砖讛讬讗 爪专讬讻讛 诇驻专讬驻讛 讘讟诇 讗讙讘 讛诪诇讘讜砖 讻讱 讻转讘讜讛 讙讚讜诇讬 讛讚讜专讜转 讜讛讚讘专讬诐 谞专讗讬谉:



讛诪砖谞讛 讛砖讘讬注讬转 讛专讜讞抓 讘诪注专讛 讗讜 讘诪讬 讟讘专讬讗 诪住转驻讙 讗驻讬' 讘注砖专 诇讜谞讟讬讗讜转 讜诇讗 讬讘讬讗诐 讘讬讚讜 讗讘诇 注砖专讛 讘谞讬 讗讚诐 诪住转驻讙讬诐 讘诇讜谞讟讬转 讗讞转 讘讬谞讬讛谉 讬讚讬讛诐 讜专讙诇讬讛诐 讜诪讘讬讗讬谉 讗讜转诐 讘讬讚诐 讗诪专 讛专"诐 驻讬' 讝讜 讛专讞讬爪讛 讗讬谞讛 讗诇讗 讘诪拽讜诐 砖诪讜转专 诇讜 诇讟诇讟诇 诪诪谞讜 诇讘讬转讜 讜诪讘讬转讜 诇讗讜转讜 讛诪拽讜诐 讻诪讜 砖讛讬讛 讘讞爪专 讗讜 讘诪讚讬谞讛 讜讬讛讬讛 砖诐 注讬专讜讘 讜诇讗 谞砖讗专 诇讛讝讛讬专 讗诇讗 讛诇讬诇讛 砖诪讗 讬住讞讜讟 讛讘讙讚 砖诪住转驻讙 讘讜 讻砖谞砖专讛 讜讗讝 讬讜爪讬讗谞讜 讻砖讛讜讗 讬讘砖 讜讻砖谞讗诪专 诇讜 讻讬 讗讬谉 讛讚专讱 诇讛讜爪讬讗 讝讛 讛讘讙讚 砖谞住转驻讙 讘讜 诪诪拽讜诐 专讞讬爪转讜 讬谞讬讞谞讜 砖诐 讜诇讗 讬讞讜砖 诇讜 讘讬谉 砖讛讬讛 讬讘砖 讗讜 砖专讜讬 讜讗诪专 讻讬 讗驻讬' 谞住转驻讙 讘注砖专 专讚讬讚讬诐 讜讛诐 讛谞拽专讗讬诐 讗诇讜谞讟讬讜转 讻讬 讛讗诇讜谞讟讬讜转 讛讗讞专讜谞讛 讘诇讬 住驻拽 讗讬谉 讘讛 诪讬诐 砖讬爪讟专讱 诇住讞讜讟 讗讜转讛 讜讗驻讬' 住讞讟 讗讜转讛 诇讗 讬爪讗 诪诪谞讛 讚讘专 讜讗注驻"讻 诇讗 讬讘讬讗诐 讘讬讚讜 讙讝专讛 砖诪讗 讬讘讬讗 讛专讗砖讜谞讛 讜讬住讞讜讟 讗讜转讛 讜讗诐 讛专讜讞爪讬' 专讘讬诐 讘讟诇讛 讛讙讝专讛 诇驻讬 砖讛诐 诪讝讻讬专讬诐 讗诇讜 讗转 讗诇讜 讜诇驻讬讻讱 讬讘讬讗讜 讛专讚讬讚 砖诪住转驻讙讬谉 讘讜 讜讗驻讬' 讛讜讗 砖专讜讬 诇驻讬 砖专讘讬诐 谞住转驻讙讜 讘讜 讜讝讗转 讛诪砖谞讛 讚讞讜讬讛 讜讛驻住拽 讻讬 讗驻讬' 讗讞专 讬讘讬讗 讛专讚讬讚 砖谞住转驻讙讜 讘讜 讘讬讚讜:



讗诪专 讛诪讗讬专讬 讛诪砖谞讛 讛砖讘讬注讬转 讜讛讬讗 讙"讻 诪注谞讬谉 砖讗专 讛诪砖谞讬讜转 砖诇驻谞讬讛 讜讗诪专 砖讛专讜讞抓 讘诪讬 诪注专讛 讜讘讞诪讬 讟讘专讬讗 讜谞住转驻讙 讗驻讬' 讘注砖专 讗诇讜谞讟讗讜转 专"诇 砖谞转拽谞讞 讗驻讬' 讘注砖专讛 住讚讬谞讬谉 砖谞诪爪讗 砖讗讬谉 讘讻诇 住讚讬谉 讜住讚讬谉 诪讬诐 讗诇讗 诪注讟 讛专讬 讝讛 诇讗 讬讘讬讗诐 讘讬讚讜 讗祝 讘诪拽讜诐 砖讗讬谉 砖诐 讗讬住讜专 讛讜爪讗讛 讻讙讜谉 注"讬 注讬专讜讘 诪驻谞讬 讞砖砖 住讞讬讟讛 砖讗驻讬' 讘讗诇讜 砖讗讬谉 爪专讬讻讬诐 住讞讬讟讛 讻"讻 讛讜讗讬诇 讜诪"诪 讗讬驻砖专 诇住讞讟谉 砖诪讗 讬拽驻讬讚 注诇讬讛诐 讜讬住讞讜讟 讛讜讗讬诇 讜讗讬谉 砖诐 讗诇讗 讗讞讚 讗讘诇 注砖专讛 讘谞讬 讗讚诐 诪住转驻讙讬诐 讗祝 诇讻转讞讬诇讛 讗祝 讘讗诇讜谞讟讬转 讗讞转 砖谞诪爪讗转 讛讗诇讜谞讟讬转 讟讘讜诇讛 讛专讘讛 讜爪专讬讻讛 诇住讞讬讟讛 讜诪讘讬讗讬谉 讘讬讚诐 讘诪拽讜诐 注讬专讜讘 讗讜 讚专讱 诪拽讜诐 驻讟讜专 讜讗讬谉 讙讜讝专讬谉 诇住讞讬讟讛 砖讘讟讜讞讬诐 讗谞讜 讘讛诐 砖讬讝讻讬专 讗讞讚 诇讞讘讬专讜 讜讗驻讬' 讘讛住转驻讙讜转 讻诇 讙讜驻诐 讜诇讗 转驻砖讜 诇砖讜谉 驻谞讬讛诐 讬讚讬讛诐 讜专讙诇讬讛诐 讗诇讗 砖讗讬谉 讚专讱 诇讛住转驻讙 讻诪讛 讘谞讬 讗讚诐 讘讗诇讜谞讟讬转 讗讞转 讗诇讗 驻谞讬诐 讬讚讬诐 讜专讙诇讬诐:



讝讛讜 讘讬讗讜专 讛诪砖谞讛 讜讗讬谉 讛诇讻讛 讻谉 讗诇讗 讗祝 讗' 讘讗诇讜谞讟讬转 讗讞转 诪讘讬讗 讘诪拽讜诐 注讬专讜讘 讜诪住转驻讙 诇讻转讞讬诇讛 讜诪砖谞转谞讜 诇注谞讬谉 驻住拽 讝讛 讘讬谉 讘讞诪讬谉 讘讬谉 讘爪讜谞谉 讛讜讗 讜讘讙诪' 讚拽讚拽讜 讘讛 砖诪讗讞专 砖砖谞讗讛 讘诇砖讜谉 讚讬注讘讚 专"诇 讛专讜讞抓 讗讬谞讛 砖谞讜讬讛 讗诇讗 讘讞诪讬谉 砖讗诐 讘爪讜谞谉 讗祝 讛专讞讬爪讛 诪讜转专转 诇讻转讞讬诇讛 讜讻谉 讘讞诪讬 讟讘专讬讗 讜讗"讻 诇讗 谞砖谞讬转 讘诇砖讜谉 讚讬注讘讚 讗诇讗 诇注谞讬谉 诪讬 诪注专讛 讜讗讞专 砖讻谉 爪专讬讱 讗转讛 诇讬讚注 诪讛讜 诪注专讛 诇注谞讬谉 讝讛 讜转讚注 砖讙讚讜诇讬 讛驻讜住拽讬诐 讜讛诪讞讘专讬诐 驻讬专砖讜 讗祝 讘讞诪讬 讟讘专讬讗 讗诇讗 砖讛诪注专讛 诪讻讜住讬转 讜讻诪"砖 讘诪住讻转 讘讘讗 拽诪讗 驻专拽 讛驻专讛 诪注专讛 诪讬专讘注讗 讜诪讬讟诇诇讗 讜诪转讜讱 讻讱 讛讘诇讛 讙讚讜诇 讜谞讗住专讛 诇讻转讞讬诇讛 诪砖讜诐 讝讬注讛 讜诇诪讚转 诇讚讘专讬讛诐 砖讛讝讬注讛 讗住讜专讛 讗讘诇 讞诪讬 讟讘专讬讗 驻讬专讜砖讜 砖讗讬谞诐 诪讻讜住讜转 讜讗讬谉 砖诐 讛讘诇 诪专讜讘讛 讜诇讗 讬讘讗 讘专讞讬爪转讜 诇讬讚讬 讝讬注讛 讜诪讜转专 诇讻转讞讬诇讛 讜讻讘专 讘讬讗专谞讜 讘驻专拽讬诐 砖拽讚诪讜 讘讛驻讱 住讘专讗 讝讜 砖讛讝讬注讛 讬讜转专 诪讜转专转 诪谉 讛专讞讬爪讛 砖讛专讬 诇讗 谞讗住专讛 讗祝 讘讞诪讬 讛讗讜专 讗诇讗 诪讙讝专转 专讞讬爪讛 讜讗讞专 砖讛专讞讬爪讛 诪讜转专转 讘讞诪讬 讟讘专讬讗 讗祝 讘诪讻讜住讬转 讛讬讗讱 转讗住专 讛讝讬注讛 讜讗"讻 注讬拽专 讛讚讘专讬诐 讻诪讜 砖驻讬' 讙讚讜诇讬 讛专讘谞讬诐 砖讛诪注专讛 讛诐 讞诪讬 讛讗讜专 砖讛讬讛 诪谞讛讙诐 诇讛讞诐 诪注专讘 砖讘转 讜讛讬讜 诪专讬拽讬诐 讗讜转诐 诇诪注专讛 砖讛讘诇讛 讙讚讜诇 诇讛注诪讬讚 讛诪讬诐 讘讞讜诪诐 讗讘诇 讞诪讬 讟讘专讬讗 讗驻讬' 讘诪讻讜住讬转 讜讗驻讬' 讬讘讗 诇讛讝讬注 讗诇讗 砖讬砖 诪讝讛讬专讬诐 砖诇讗 诇讛讻谞住 诇讘讬转 讛讝讬注讛 诪讙讝讬专转 诪专讞抓 专"诇 讞诪讬 讛讗讜专 讜诪"诪 讬砖 诇讛拽诇 讜诇讜诪专 砖讗讬谉 讝讬注讛 讗住讜专讛 讗诇讗 讘转讜诇讚转 讗砖 讻诪专讞抓 讜讻讚讬 砖诇讗 讬讛讜 专讜讞爪讬谉 讜讬讗诪专讜 诪讝讬注讬诐 讗谞讜 讻诪讜 砖讛转讘讗专:



讝讛讜 讘讬讗讜专 讛诪砖谞讛 讜驻住拽 砖诇讛 讜讚讘专讬诐 砖谞讻谞住讜 转讞转讬讛 讘讙诪专讗 讗诇讜 讛谉:



诇讗 讬砖转讟祝 讗讚诐 讻诇 讙讜驻讜 讘讞诪讬谉 讘讬谉 讘讻诇讬 讘讬谉 讘拽专拽注 讗讘诇 讘爪讜谞谉 诪讜转专 讜诇讗 讗住专讜 讗诇讗 讘讞诪讬 讛讗讜专 讗讘诇 讘讞诪讬 讟讘专讬讗 诪讜转专 讗祝 诇专讞讜抓 讜讛砖讟讬驻讛 讛讜讗 注谞讬谉 砖驻讬讻转谉 注诇 讙讜驻讜 讜讻讘专 讘讬讗专谞讜讛 讘驻专拽 讻讬专讛:



讙讙讜转 讜讞爪专讜转 讜拽专驻讬驻讜转 讻诇谉 专砖讜转 讗讞转 讛谉 诇讟诇讟诇 讻诇讬 砖砖讘转 讘转讜讻诐 诪讝讛 诇讝讛 讜讬砖 讞讜诇拽讬诐 讘讝讜 讜讻讘专 讻转讘谞讜讛 讘驻专拽 诪讬诇讛:



讛讗讜诇讬讬专讬谉 专"诇 讘诇谞讬诐 诪讘讬讗讬谉 讘诇讜专讬 谞砖讬诐 专"诇 讛住讚讬谞讬诐 砖诪住转驻讙讜转 讘讛诐 讘专讛"专 讜讘诇讘讚 砖讬转讻住讛 讘讛诐 专讗砖讜 讜专讜讘讜 砖讝讛讜 讚专讱 诪诇讘讜砖 讜讗注"驻 砖讘讗诇讜谞讟讬转 讗讬谉 爪讜专讱 诇专讗砖讜 讜专讜讘讜 讘诪讘讬' 诇爪讜专讱 讗讞专 讛讞诪讬专讜 讜讻谉 讻转讘讜 讙讚讜诇讬 讛诪驻专砖讬诐 讜住讘讬谞转讗 讜讛讜讗 住讜讚专 砖诇 讘讙讚 讻注讬谉 讟诇讬转 砖讬砖 讘讜 讘讬转 专讗砖 砖讛专讗砖 诪转注讟祝 讘讜 讜砖讗专 讛讘讙讚 诪砖转诇砖诇 注诇 讛讙讜祝 讗诐 讛讬讛 诪转讻住讛 讘讜 讘砖讘转 爪专讬讱 砖讬拽砖专 砖谞讬 专讗砖讬讜 讘爪讜讗专讜 转讞转 讝拽谞讜 砖诇讗 讬砖诪讟 砖讗讬谞讜 讻注讬谉 住专讘诇 砖讬转注讻讘 注诇 讛讻转驻讬诐 讜讗诐 诇讗 讬转拽砖专 讬砖诪讟 讜讬驻讜诇 讜讬讘讗 诇讛讘讬讗讜 讜讬砖专讗诇 讛诪讘讬讗 讘讙讚讬诐 诇讙讜讬 砖诪讜讟诇 注诇讬讜 诇砖诪砖讜 讜讬讘讬讗 诇讜 讘砖讘转 讜诪转讻住讛 讘讜 爪专讬讱 砖讬讝讛专 砖诇讗 讬讛讜 讛砖讜诇讬诐 诪讜谞讞讬诐 讘讻转驻讬讛诐 砖诇讗 讬讛讗 讻诪砖讗讜讬 讗诇讗 诪砖讜讻讬诐 诇诪讟讛 砖讬讛讗 讚专讱 诪诇讘讜砖 讜讙讚讜诇讬 讛诪讞讘专讬诐 驻讬专砖讜 讘注谞讬谉 住讘讬谞转讗 讟诇讬转 拽爪专讛 讻诪讜 讗讘谞讟 讜爪专讬讱 砖讬拽砖专 专讗砖讬讛 诇诪讟讛 诪讻转讬驻讬讜:



讛诪砖谞讛 讛砖诪讬谞讬转 住讻讬谉 讜诪诪砖诪砖讬谉 讗讘诇 诇讗 诪转注诪诇讬谉 讜诇讗 诪转讙专讚讬谉 讗讬谉 讬讜爪讗讬谉 诇驻讬诇讜诪讗 讜讗讬谉 注讜砖讬谉 讗驻讬拽讟驻讬讝讬谉 讘砖讘转 讗讬谉 诪注爪讘讬谉 讗转 讛拽讟谉 讜讗讬谉 诪讞讝讬专讬谉 讗转 讛砖讘专 诪讬 砖谞驻专拽讛 讬讚讜 讗讜 专讙诇讜 诇讗 讬讟专驻诐 讘爪讜谞谉 讗讘诇 专讜讞抓 讻讚专讻讜 讗诐 谞转专驻讗 谞转专驻讗 讗诪专 讛专"诐 驻讬' 住讻讬谉 讻诇讜诪专 谞诪砖讞讬谉 讘砖诪谉 讜诪诪砖诪砖讬谉 讛讜讗 诪讙讝专转 诪砖讛 诪砖讬转讬讛讜 讜注谞讬谉 诪砖讬讻讛 讜讙专讬专讛 讻诇讜诪专 讻砖诪讜砖讻讬谉 讜讙讜专专讬谉 讛讬讚讬诐 注诇 讘砖专 讛讗讚诐 讘讞讜讝拽 诪转注诪诇讬谉 诪转讬讙注讬谉 诪讙讝专转 注诪诇 砖讬注诪讜诇 讛讗讚诐 注诪诇讜 讘讜谞讬讜 讘讜 讜讛讜讗 讛注诪诇 讜讛讬讙讬注讛 诪转讙专专讬谉 诪讙讝专转 诇讛转讙专专 讘讜 讜讻诪讛讜 讘诇砖讜谉 专讘讬诐 诪转讞讻讻讬诐 驻讬诇讜诪讗 讘讜专 讛诪讬诐 讜讬砖 讘讜 讞诪讬诪讜转 诇驻讬 砖讛诪讬诐 诪讻讜谞住讬谉 讘讜 讜讛谞讻谞住 诇砖诐 讬讝讜注 讜讛讝讬注讛 讘讬讜诐 砖讘转 讗住讜专讛 讗驻讬拽讟讜讬讝讬谉 驻讬专讜砖讜 讛拽讬讗 讜讛讬讗 诪诇讛 诪讜专讻讘转 诪诪诇讜转 讗专诪讬讜转 讗驻讬拽 讟驻讬 讝讜谉 讛讜爪讗转 讛诇讞诐 诪谉 讛讘砖讜诇 专"诇 砖讬拽讬讗 讛诇讞诐 讜讬讜爪讬讗谞讜 诪谉 讛讗爪讟讜诪讻讗 拽讜讚诐 砖讬转注讻诇 讜讘转谞讗讬 砖讬砖转讛 住诐 讛诪拽讬讗 讜讝讛讜 讛讗住讜专 讗讘诇 诇讛讻谞讬住 讗爪讘注讜 诇转讜讱 驻讬讜 诪讜转专 诪注爪讘讬谉 讛讜讗 讛砖讘转 讞诇讬讜转 讛砖讚专讛 讜注专讬讻转谉 讜讛讜讗 讻诪讜 讘讜谞讛 讗讘诇 讻专讬讻转 讛讜诇讚 讘讘讙讚讬诐 讜讞转讜诇讜 诪讜转专 讜讗诪专诐 讗讬谉 诪讞讝讬专讬' 讗转 讛砖讘专 讗讬谞讛 讛诇讻讛 讜讛驻住拽 诪讞讝讬专讬谉 讗转 讛砖讘专 谞驻专拽讛 讬讚讜 专"诇 谞砖诪讟 驻专拽 讛讬讚 讗讜 讛专讙诇:



讗诪专 讛诪讗讬专讬 讛诪砖谞讛 讛砖诪讬谞讬转 讜讛讬讗 讙"讻 诪注谞讬谉 诪讛 砖诇驻谞讬讛 住讻讬谉 讜诪诪砖诪砖讬谉 专"诇 砖诪诪砖诪砖 讘讬讚讜 讘讗讜转诐 讛砖诪谞讬诐 注诇 讻诇 讙讜驻讜 诇讛谞讗转讜 讜驻讬' 讘讙诪' 讚讜拽讗 砖诇讗 讬注砖讛 讻讚专讱 砖讛讜讗 注讜砖讛 讘讞讜诇 讜讛讜讗 住讬讻讛 转讞诇讛 讜讗讞"讻 诪砖诪讜砖 讗诇讗 住讱 讜诪诪砖诪砖 讘讘转 讗讞转 讗讘诇 诇讗 诪转注诪诇讬谉 专"诇 诇砖驻砖祝 讘讻讞 讜讙讚讜诇讬 讛诪讞讘专讬诐 驻讬专砖讜 砖讚讜专讻讬谉 注诇 讙讜驻讜 讘讻讞 注讚 砖讬讬讙注 讜讬讝讬注 讗讜 砖讬讬讙注 注爪诪讜 讘讗讬讝讜 转谞讜注讛 讜讬讝讬注 讜诇讗 诪讙专专讬谉 专"诇 讘诪讙专专转 砖拽讜专讬谉 讗砖讟专讙讜诇 诪驻谞讬 砖讛讜讗 讚专讱 讞讜诇 讜讗驻讬' 砖讬谞讛 讘诪讙专专转 讻讙讜谉 砖注砖讛 诪讙专专转 砖诇 讻住祝 讜讻讬讜爪讗 讘讜 讗住讜专 讜诪"诪 讛转讘讗专 讘讙诪' 砖讗诐 讛讬讜 讬讚讬讜 诪诇讜讻诇讻讜转 讘讟讬讟 讜讘爪讜讗讛 讙讜专专 讻讚专讻讜 讜拽爪转 讙讗讜谞讬诐 讻转讘讜 讙讜专专讬谉 讗转 讛诪谞注诇 讘砖讘转 讘讙讘讛 砖诇 住讻讬谉 讗讘诇 诇讗 讘讞讜专驻讜 讜讚讜拽讗 讬砖谉 讗讘诇 讞讚砖 诇讗 讜讻讘专 讘讬讗专谞讜讛:





转讜住驻讜转 专讬"讚

